Diari Oficial de la Generalitat Valenciana


Sumari del DOGV 3081, del 18-09-1997 (1997/2538)

Bases per a la provisió de diverses places d'auxiliar administratiu.
--------------------------------------------------------------------

### Dades del document

Número de DOGV
:   3081

Data del DOGV
:   18-09-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/2538


Data del document
:   18-09-1997

Organisme emissor
:   Ajuntament de Xeraco

Tipus de document
:   Anunci

Descriptors 

:   * Xeraco
    * concurs administratiu
    * administració local
    * policia

Ajuntament de Xeraco. Bases per a laprovisió de diverses places d'auxiliar administratiu.  
CONVOCATÒRIA  
   
Bases per a la provisió en propietat de places d'auxiliar administratiu.  
De conformitat amb el que disposa l'article 91.2 de la Llei 7/1985, Reguladora de les Bases de Règim Local, en relació amb l'article 19.1 de la Llei 30/1984, de la Funció Pública i el Reial Decret 896/1991, sobre programes i regles bàsiques que s'estableixen en el procediment de selecció dels funcionaris locals.  
S'aproven les bases per a la provisió en propietat de les places d'auxiliar administratiu que s'indiquen en l'oferta d'ocupació pública d'aquest Ajuntament per a l'exercici corresponent.  
Primera. Objecte de la convocatòria  
L'objecte d'aquesta convocatòria és la provisió en propietat, pel procediment d'oposició lliure, de places d'auxiliar d'administració general, vacants en la plantilla de funcionaris d'aquest Ajuntament.  
Les esmentades places pertanyen a l'escala d'administració general, subescala d'auxiliars, classe auxiliar, classificades en el grup D, de conformitat amb el que estableix l'article 23 de la Llei 30/1984, i nivell de complement de destinació 15.  
Segona. Condicions dels aspirants  
a) Tindre la nacionalitat espanyola o la d'un de la resta d'estats membres de la Unió Europea o d'aquells estats als quals els siga d'aplicació la llibertat de circulació de treballadors en els termes que estableix la llei estatal reguladora de la present matèria.  
b) Tindre complits 18 anys i no excedir de 55. Ambdues edats (referides a l'últim dia del termini de presentació d'instàncies) s'han de mantindre fins a la presa de possessió.  
El límit de l'edat màxima es compensarà, si escau, amb els serveis administratius prestats anteriorment a l'administració local.  
c) Estar en possessió del títol de Graduat Escolar, Formació Professional de primer grau o equivalent.  
d) No patir malaltia ni defecte físic que impedisca l'exercici de les corresponents funcions.  
e) No haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de funcions públiques.  
Tercera. Sol·licituds  
1. Participants.:  
Els qui desitgen participar en les corresponents proves selectives hauran de sol·licitar-ho mitjançant el model general d'instància, dirigida a l'alcalde president (Registre General), i adjuntar-hi el resguard justificatiu d'haver pagat els drets d'examen. Si el pagament es va efectuar mitjançant gir postal o telegràfic es consignarà el número de gir.  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que compleixen tots i cadascun dels requisits exigits, referits sempre a la data d'expiració del termini senyalat per a la presentació d'instàncies.  
2. Termini:   
El termini de presentació serà de 20 dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado.  
3. Lloc:   
Les sol·licituds es presentaran en el Registre General de l'Ajuntament de Xeraco o en la forma que determine l'article 38.4 de la Llei 30/1992, del Règim Jurídic de les Administracions Públiques i el Procediment Administratiu Comú.  
4. Drets d'examen:  
L'import dels drets d'examen i de formació de l'expedient es fixa en 7.000 pessetes i sols es tornarà quan l'aspirant ho fóra admés a les proves per falta de requisits per a participar en aquestes.  
Quarta. Admissió d'aspirants  
Expirat el termini de presentació de les instàncies, l'Alcaldia Presidència dictarà una resolució, en el termini màxim d'un mes, on declararà aprovada la llista provisional d'aspirants admesos i exclosos; aquesta resolució es publicarà en el Butlletí Oficial de la Província i al tauler d'anuncis de l'Ajuntament, amb el nom i els cognoms dels admesos i exclosos i, si s'escau, la causa de la no-admissió i s'hi indicarà el lloc, la data i l'hora de començament de les proves selectives així com la composició nominal del tribunal. Contra aquesta resolució es podran presentar reclamacions en el termini de 10 dies.  
Cinquena. Tribunal qualificador  
El tribunal qualificador tindrà la següent composició:  
President: l'alcalde o membre de la corporació en qui delegue.  
Secretari: el secretari general de la corporació o un funcionari d'aquesta en qui delegue que actuarà amb veu però sense vot.  
Vocals:   
El regidor de Personal o qualsevol altre membre de la corporació amb titulació suficient.  
Un representant de l'administració de la Generalitat Valenciana.  
Dos funcionaris de l'Ajuntament de categoria superior a la plaça que es convoca.  
Un funcionari de l'Ajuntament de categoria superior a la plaça que es convoca designat per l'Alcaldia, a proposta de l'òrgan de representació del personal funcionari.  
Els assessors del tribunal que, si escau, nomene l'Alcaldia no formaran part d'aquell. La designació dels membres del tribunal inclourà la dels respectius suplents.  
L'Ajuntament sol·licitarà dels òrgans corresponents la designació dels respectius representants que haurà d'efectuar-se en el termini dels 20 dies següents a la recepció de la sol·licitud.  
Els vocals hauran de tindre una titulació igual o superior a l'exigida per a l'accés a les places convocades.  
El tribunal no podrà constituir-se ni actuar sense l'assistència de més de la meitat dels membres.  
Quan concórreguen les circumstàncies que estableix l'article 29 de la Llei 30/1992, de 26 de novembre, els membres del tribunal podran ser recusats i hauran de presentar declaració d'abstenció.  
Sisena. Començament i desenvolupament de les proves  
Junt amb la llista d'aspirants admesos i exclosos es publicarà en el Butlletí Oficial de la Província, amb una antelació mínima de 15 dies, la resolució de l'alcalde president en què s'indiquen el lloc, la data i l'hora del començament del primer exercici.  
El començament de la resta d'exercicis selectius s'anunciarà sols al tauler d'edictes de l'Ajuntament i al lloc on s'haja realitzat la prova precedent, amb una antelació mínima de 12 hores si es tracta del mateix exercici i de 24 hores, si es tracta d'un de nou.  
Des de l'acabament d'un exercici fins el començament del següent haurà de transcórrer un termini mínim de 72 hores i un màxim de 45 dies.  
El tribunal podrà demanar en qualsevol moment als aspirants que acrediten la seua identitat i per a això hauran de concórrer a les proves amb un document oficial que permeta la dita identificació.  
Els aspirants seran convocats per a cada prova selectiva en crida única. La no-presentació d'un aspirant a qualsevol dels exercicis determinarà la pèrdua del dret a participar en l'exercici i en els successius i, en conseqüència, quedarà exclòs del procés selectiu. No obstant això, en els casos de força major o fortuïts que hagen impedit la presentació en el moment previst, degudament justificats i així considerats pel tribunal qualficador, aquest podrà discrecionalment examinar els aspirants que no comparegueren quan foren cridats, sempre que no haja acabat la realització de la prova de què es tracte ni es dificulte el desenvolupament de la convocatòria, amb perjudici per a l'interés general o de tercers.  
L'ordre d'actuació dels aspirants en aquelles proves que no puguen realitzar-se conjuntament i simultàniament es determinarà alfabèticament. L'actuació s'iniciarà per l'opositor el primer cognom del qual comence per la lletra que haja eixit en l'últim sorteig suposadament anual, realitzat pel Ministeri per a les Administracions Públiques al qual fa referència el Reial Decret 364/1995; seguirà amb els inclosos fins al final de la relació i continuarà, si s'escau, amb els de la lletra A i següents fins arribar a l'aspirant anterior al del començament.  
El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant, per a la qual cosa l'Ajuntament facilitarà els impresos i sobres idonis.  
   
Setena. Exercicis i qualificació  
Primer exercici: obligatori i eliminatori.  
Consistirà en la realització d'una prova psicotècnica relacionada amb les característiques del lloc de treball que és objecte d'aquesta convocatòria. La duració la fixarà el tribunal i tindrà la forma de test de 50 preguntes amb quatre respostes alternatives, de les quals sols una serà correcta.  
Segon exercici. Obligatori i eliminatori.  
Consistirà a copiar a màquina durant 10 minuts un text que es facilitarà als aspirants on es valorarà el nombre de pulsacions netes; en màquina manual hauran de ser almenys 250 pulsacions per minut i en cas de màquina elèctrica el mínim de pulsacions serà de 280 per minut. Es qualificaran la velocitat aconseguida, la presentació i l'exactitud del que s'ha copiat i la correcció que presente l'escrit.  
Per a la pràctica d'aquest exercici els opositors hauran de presentar-se amb la seua màquina d'escriure i manifestar en la instància el tipus de màquina que han d'utilitzar.  
Tercer exercici. Obligatori i eliminatori.  
Consistirà a desenvolupar per escrit, durant el temps de dos hores, dos temes dels que componen el programa annex a la convocatòria. Es valoraran el coneixement del tema desenvolupat, l'exposició, la redacció, l'ortografia i la claredat d'idees. Els aspirants hauran de llegir l'exercici al tribunal, que podrà formular les preguntes sobre el contingut del que s'ha exposat.  
Quart exercici. Obligatori i no eliminatori.  
Consistirà en la traducció del castellà al valencià i viceversa d'un text administratiu, d'acord amb la normativa sobre l'ús del valencià de la Generalitat Valenciana.  
Qualificació dels exercicis.  
El primer exercici es qualificarà de 0 a 10 punts. Les contestacions errònies es valoraran negativament amb una penalització de 0,06 punts.  
El segon i el tercer exercicis es qualificaran de 0 a 10 punts i caldrà obtindre, per a superar-los, un mínim de 5 punts. La puntuació obtinguda en cada exercici serà la mitjana aritmètica de les puntuacions atorgades pels membres del tribunal; no es tindran en compte a aquests efectes la puntuació superior ni la inferior o, si escau, una de les que apareguen repetides com a tals.  
El quart exercici es qualificarà de 0 a 2 punts i no tindrà caràcter eliminatori.  
La puntuació total de cada aspirant serà la suma dels punts obtinguts en tots els exercicis.  
En cas d'empat de diversos aspirants en les puntuacions s'elevarà proposta de nomenament a favor de l'aspirant que haja obtingut major puntuació en el tercer exercici. Si persisteix l'empat, la proposta serà a favor del que haja obtingut major puntuació en el primer exercici i si persisteix, a favor del que haja obtingut major puntuació en el segon exercici.  
En el cas que persistisca l'empat, la proposta es farà a favor de l'aspirant empatat de major edat.  
Vuitena. Publicitat de les qualificacions  
Acabada la qualificació dels aspirants, el mateix dia en què s'adopten els acords corresponents seran exposades al tauler d'anuncis les qualificacions de cada exercici de l'oposició.   
D'acord amb aquesta llista, s'elevarà a l'òrgan competent, a més de l'acta de cada sessió, la proposta de nomenament dels aspirants aprovats, sense que en cap cas el nombre d'aquests puga ser superior al de places convocades.  
Novena. Presentació de documents  
En el termini de 20 dies naturals, a comptar des de l'endemà de la publicació al tauler d'anuncis de l'Ajuntament, dels aspirants proposats pel tribunal, aquests hauran d'acreditar que compleixen les condicions exigides en aquestes bases, mitjançant la presentació dels següents documents:  
a) Certificat de naixement o fotocòpia del document nacional d'identitat o passaport que s'haurà de presentar junt amb l'original per a compulsar-lo.  
b) Còpia de la titulació exigida, presentada junt amb l'original.  
c) Declaració prestada sota jurament o promesa de no haver sigut expulsat o separat mitjançant expedient disciplinari de cap administració pública ni trobar-se inhabilitat per a l'exercici de les funcions públiques.  
Els qui tinguen la condició de funcionaris públics o contractats en règim laboral per organismes públics estaran exempts de justificar les condicions i els requisits exigits i acreditats quan van obtindre el nomenament anterior; per tant, hauran de presentar únicament el certificat del ministeri, de la corporació o de l'organisme públic del qual depenguen, justificatiu de la seua condició de funcionari i de complir les condicions i els requisits indicats.  
No obstant això, si en la convocatòria s'exigeixen condicions o requisits que no consten en l'expedient personal, aquests s'hauran d'acreditar de la forma abans indicada.  
La falta de presentació de la documentació, dins del termini establit, excepte casos de força major o quan de la presentació dels documents es deduïsca que no es compleixen els requisits de la convocatòria o supòsits de falsedat en la declaració, s'invalidaran les actuacions de l'aspirant. Es produirà la nulitat subsegüent dels actes del tribunal en relació amb l'aspirant i la impossibilitat d'efectuar el nomenament sense perjudici d'altres responsabilitats en què haja pogut incórrer.  
Deu. Nomenament i presa de possessió i prestació de jurament o promesa  
Després que els interessats presenten la documentació i sent aquesta conforme, l'òrgan municipal competent efectuarà el nomenament com a funcionaris de carrera.  
Els nomenaments seran notificats als interessats que hauran de prendre possessió en el termini legalment establit; els dits nomenaments es publicaran a continuació en el Boletín Oficial del Estado.  
En el mateix termini, si escau, els interessats hauran d'exercir l'opció que disposa l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques; els qui, sense causa justificada no prenguen possessió dins del termini, perdran tots els drets derivats de la superació de les proves selectives i del subsegüent nomenament conferit.  
En l'acte de presa de possessió l'interessat haurà de prestar jurament o promesa, d'acord amb la fórmula que estableix l'article 31.c del Decret Legislatiu, de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana i el Reial Decret 707/1979, de 5 d'abril (BOE núm. 83 de 06.04.89).  
Onze. Impugnació i revocació de les bases  
Contra aquestes bases, que esgoten la via administrativa, es podrà interposar un recurs contenciós administratiu. de conformitat amb l'article 37 de la Llei Reguladora de la Jurisdicció Contenciosa Administrativa, en el termini de dos mesos, a comptar des de l'endemà de l'última publicació.  
ANNEX  
Programa  
Primera part. Dret polític i administratiu.  
Tema 1. La Constitució espanyola de 1978. Estructura i principis fonamentals, drets i deures: garantia i suspensió.  
Tema 2. La Corona. El poder legislatiu.  
Tema 3. El govern i l'administració de l'estat. El poder judicial.  
Tema 4. Organització territorial de l'estat. Els estatuts d'autonomia: el significat.  
Tema 5. L'administració pública en l'ordenament espanyol. Administració de l'estat. Administracions autònomes. Administració local. Administració institucional i corporativa.  
Tema 6. Principis d'actuació de l'administració pública: eficàcia, jerarquia, descentralització desconcentració i coordinació.  
Tema 7. Sotmetiment de l'administració a la llei i al dret. Fonts de dret públic.  
Tema 8. L'administrat. Col·laboració i participació dels ciutadans en les funcions administratives.  
Tema 9. L'acte administratiu. Principis generals del procediment. Fases del procediment administratiu general. Els recursos administratius.  
Tema 10. Formes d'acció administrativa. Foment. Policia. Serveis públics.  
Segona part. Administració local.  
Tema 1. Principis constitucionals del règim local espanyol. La província en el règim local. Organització provincial. Competència.  
Tema 2. El municipi. El terme municipal. La població. L'empadronament.  
Tema 3. Organització municipal. Competències. Altres entitats locals. Autonomia municipal i tutela.  
Tema 4. Ordenances i reglaments de les entitats locals. La Seguretat Social.  
Tema 5. Els béns de les entitats locals. Classificació d'aquests i entitat jurídica.  
Tema 7. Els contractes administratius en l'esfera local. Formes de selecció del contractista.  
Tema 8. Procediment administratiu local. El registre d'entrada i d'eixida de documents. Requisits en la presentació de documents. Comunicacions i notificacions.  
Tema 9. Funcionament dels òrgans col·legiats locals. Convocatòria, ordre del dia i certificat d'acords.  
Tema 10. Règim jurídic de la despesa pública local. Els pressupostos locals.